Ramaphosa na Maputo oor terreur in Mosambiek | Maroela Media
Pres. Cyril Ramaphosa sal Donderdag 'n buitengewone beraad van staatshoofde in die Suider-Afrikaanse Ontwikkelingsgemeenskap (SAOG) in Maputo bywoon om die afgelope ruk se terreur in Mosambiek te bespreek.
Die minister van verdediging en militêre veterane, Nosiviwe Mapisa-Nqakula, asook die minister van staatsveiligheid, Ayanda Dlodlo, sal Ramaphosa vergesel
Minstens een Suid-Afrikaner is in die aanval op die kusdorp Palma dood, terwyl talle ander buitelanders vir hul lewe moes vlug. Tientalle plaaslike inwoners het boonop omgekom toe Moslem-militante hul skrikbewind van die afgelope paar jaar opgeskerp en Palma, in die provinsie Cabo Delgado, binnegeval het.
Die afgelope paar jaar se geweld in die gebied het reeds sowat 2 600 lewens geëis, terwyl duisende mense uit die stad met sy naastenby 75 000 inwoners gevlug het.
Die presidensie sê daar sal beraadslaag word oor maatreëls om die terreur in Mosambiek te stuit. Die beraad is byeengeroep deur Botswana se pres. Mokgweetsi Masisi in sy hoedanigheid as voorsitter van die SAOG se veiligheidsgroepering.
Dit word vandag voorafgegaan deur vergaderings tussen senior ministers en amptenare.
Die SAOG sê hy in 'n verklaring hy is diep bekommerd oor die voortgesette terreuraanvalle in Cabo Delgado en vrees vir die lewe en welstand van inwoners wat steeds ly onder die "barbaarse, wrede en blindelingse aanvalle".
Masisi het die aanvalle bestempel as 'n "belediging vir vrede en veiligheid, nie net in Mosambiek nie, maar ook in die streek en die internasionale gemeenskap".
Benewens Ramaphosa en Masisi, sal die presidente van Mosambiek, Malawi, Tanzanië en Zimbabwe ook die beraad bywoon.
Die Franse energiereus Total, wat 'n gasaanleg op die Afungi-skiereiland in Cabo Delgado het, het verlede week al sy bedrywighede daar gestaak en werkers het die gebied verlaat. Die aanleg is sowat 10 km van Palma.
Ja dis goed so netnou val die 400 ISIS rebelle RSA binne en neem Pretoria binne 'n dag in. Glo nie ons parate weermag sal kan teenstand bied nie.
Gaan seker net lei tot die stig van 'n kommittee wat hulle tyd gaan vat om oor Nandos 'n halfgebakte verslag te produseer…niks nuuts nie.
Gaan nou weer n klomp lugkastele bou en mekaar die grootste snert belowe .Dan neem die moslems Mosambiek en SA oor
Die president kan nie eens die terreur in sy eie land hanteer nie, nou wil hy in 'n ander land gaan bystand verleen – REGTIG???
Ramaphosa gaan seker aanbied om 'n refugeekamp op te rig binne SA wat so paar honderd duisend kan akkomodeer.